LT Europos Sąjungos oficialusis leidinys C 239/5

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2012/C 239/03

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„ORKNEY SCOTTISH ISLAND CHEDDAR“

EB Nr.: UK-PGI-0005-0908-03.11.2011

SGN ( X ) SKVN ( )

1. Pavadinimas:

„Orkney Scottish Island Cheddar“

2. Valstybė narė arba trečioji šalis:

Jungtinė Karalystė

3. Žemės ūkio produkto arba maisto produkto aprašymas:

3.1. Produkto rūšis:

1.3 klasė. Sūriai

3.2. Produkto, kuriam taikomas 1 punkte nurodytas pavadinimas, aprašymas:

„Orkney Scottish Island Cheddar“ gaminamas iš vietinio nustatytos geografinės vietovės pieno. Sūris pasižymi švelniu rūgštumu ir gerai juntamu pikantišku riešutų skoniu. Jo kvapas grynas ir būdingas čederio sūriui, tekstūra – standi, bet tąsi, t. y. švelni ir tvirta. „Orkney Scottish Island Cheddar“ sūris paprastai nokinamas 6–18 mėn., taip šiai sūrio rūšiai suteikiamas vidutiniškai sunokusio, sunokusio ir itin sunokusio sūrio skonis.

Paprastai parduodamos trys šio sūrio rūšys, priklausomai nuo nokinimo trukmės:

— vidutiniškai sunokęs sūris nokinamas 6–12 mėn., jo tekstūra švelni, švelnus pikantiškas skonis,

— sunokęs sūris nokinamas 12–15 mėn., jo tekstūra tvirta ir švelni, aštrokas pikantiškas skonis,

— itin sunokęs sūris nokinamas 15–18 mėn., jo struktūra šiek tiek trapi, aštrus pikantiškas skonis su laktatų krisleliais.

Pagamintas sūris būna 20 kg svorio ir stačiakampio formos, sunokintas jis supjaustomas reikiamais įvairių formų gabalais. Gaminami sūriai yra arba baltos, arba kitos šviesios spalvos, tolygiai pasiskirsčiusios visame sūryje. Baltos spalvos sūris nuo kitų spalvų sūrio skiriasi tuo, kad į pastarąjį po pasterizacijos įmaišoma daržovių spalvos pigmento.

Sūrio cheminės savybės turi būti tokios:

— drėgnis – 33–36 proc.,

— riebumas – 33–36 proc.,

— sausosios medžiagos riebumas – 50–52 proc.,

— druskos kiekis – 1,6–2,1 proc.,

— gaminant PH – 5,1–5,4.

Sūrio mikrobiologinės vertės:

— listeriozės 25 g neaptikta,

— stafilokokinių enterotoksinų 25 g neaptikta,

— salmonelių 25 g neaptikta.

3.3. Žaliavos (taikoma tik perdirbtiems produktams):

Šviežias pasterizuotas pienas gaminamas nurodytos geografinės vietovės ūkiuose. Pienui būdingas šviežumas ir grynumas, jis naudojamas su visa jame esančia grietinėle ir neturi jokių priemaišų.

3.4. Pašarai (taikoma tik gyvūniniams produktams):

Pieniniai galvijai šeriami šviežia žole ir siloso pašarais. Galvijai ganyklose praleidžia 6 mėn., likusį metų laiką jie laikomi viduje. Pašaras papildomas naminiais miežiais, ropėmis ir salyklojais, gaunamais iš vietinės spirito varyklos. Taip pat genetiškai nemodifikuotomis sojomis (baltymų papildas), cukriniais runkeliais (energinis papildas) ir mineralų papildu, gaunamu ne iš šios teritorijos, kad racionas būtų visavertis.

3.5. Specialūs gamybos veiksmai, atliktini nustatytoje geografinėje vietovėje:

Visi „Orkney Scottish Island Cheddar“ ruošimo ir gamybos etapai turi vykti nustatytoje vietovėje, įskaitant:

— pieno tiekimą,

— pieno pasterizavimą ir pieno etalono nustatymą,

— sudedamųjų dalių paruošimą ir sumaišymą,

— druskos įmaišymą į varškę,

— sūrio nokinimą ir kokybės vertinimą.

3.6. Specialios pjaustymo, trynimo, pakavimo ir kt. taisyklės:

Netaikoma.

3.7. Specialios ženklinimo etiketėmis taisyklės:

Netaikoma.

4. Glaustas geografinės vietovės apibūdinimas:

Orknio salos, Šiaurės Škotija.

5. Ryšys su geografine vietove:

5.1. Geografinės vietovės ypatumai:

Orknio sūris pagal tradicinį receptą ir gamybos būdą gaminamas iš vietinio Orknio salų pieno. Gaminant „Orkney Scottish Island Cheddar“ sūrį, suderinamas sūrio gamintojo meistriškumas ir vietinio Orknio salų pieno naudojimas.

Nustatytoje geografinėje vietovėje paprastai yra nežymiai kalvotų žemės ūkio plotų, kurių dirvos paviršius dėl daugiau nei 5 000 m. trunkančios žemdirbystės yra gilus ir derlingas. Ši vietovė garsėja kaip pasaulio paveldo vietovė dėl neolitinių paminklų ir didelių plotų, pripažintų ekologiškai pažeidžiamomis vietovėmis (ESA) ir išskirtinės mokslinės vertės vietovėmis (SSSI). Dėl arti esančios Golfo srovės vietovėje vyrauja vidutinis klimatas, o dirvoje gausu jodo ir sieros. Dėl šių priežasčių ir dėl nuolatinės dienos šviesos vidurvasarį šiaurės platumoje Holstein/Friesian ir Ayrshire pieninių galvijų ganyklos smarkiai suveši. Dėl šio sąlygų derinio atsirado išskirtinis sūriui gaminti naudojamo aukštos kokybės pieno šaltinis, naudojamas tik toje geografinėje vietovėje.

Sūrio gamintojas kontroliuoja gamybos procesą prižiūrėdamas rūgštingumo susidarymą; kai pasiekiamas reikiamas lygis, varškė išverčiama, išrūgos nusunkiamos, o sausa varškė maišoma ant stalo. Varškės sūdymui reikia turėti puikių įgūdžių, kad ji būtų tinkamos konsistencijos ir reikiamo rūgštumo.

Sūdoma rankomis, naudojant metodą, kurį ankstesnių kartų ūkininkai naudojo sėdami sėklas Orknio salų laukuose. Tai būtina daryti tinkamai, kadangi į varškę turi būti įmaišytas ir tolygiai paskirstytas reikiamas druskos kiekis. Be to, sūrio gamintojo įgūdžiai būtini prižiūrint sūrio gamybą, kad viso proceso metu būtų užtikrinama tinkama jo konsistencija ir rūgštumas. Tik turintis per daugelį metų sukauptą patirtį sūrio gamintojas gali pagaminti tinkamos tekstūros ir skonio sūrį. Norint užtikrinti nuoseklią aukštos kokybės sūrio gamybą, reikia įgūdžių ir patirties.

5.2. Produkto ypatumai:

„Orkney Scottish Island Cheddar“ nuo kitų tradicinių čederio sūrių skiriasi išskirtiniu sausojo maišymo metodu. Šis 1984 m. sukurtas ir iki šiol naudojamas gamybos būdas – tai sūrio gamybos įmonių vadovų išmonės vaisius: jie siekė čederio sūrį gaminti našiai per trumpą laiką ir kartu užtikrinti jo išskirtinumą, palyginti su tradiciniais čederio sūriais. Taip sukurtas kietas ir standus sūris, o naudojant etaloninį pieną visiems metams sūriui suteikiama vienoda struktūra ir tekstūra bei švelnus skonis.

Sausasis maišymas – tai pakoreguotas tradicinio čederio sūrio receptas: išvertus kubilo turinį ant stalo ir nusunkus išrūgas varškei neleidžiama sulipti. Sūrio masė nuolat maišoma tol, kol įmaišoma druska, po to leidžiama jai minkštėti. Svarbiausia, kad druska būtų įmaišoma praėjus maždaug 3 val. 20 min. po fermentacijos, o titruojamasis rūgštingumas būtų 0,28. Taip sūris įgauna standesnę tekstūrą, o tinkamai pasūdžius rankomis, druska patenka į mažesnius varškės grūdelius, dėl to ji yra geriau pasiskirsčiusi, palyginti su tradicinėmis čederio rūšimis. Tada varškė stačiakampio formos bokšteliuose paliekama sutvirtėti, po to ji įdedama į maišelius ir nokinama medinėse dėžėse.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Orknio salose sūrio gamyba ir smulkiuoju ūkininkavimu užsiimama jau šimtus metų. Prie menkų pajamų smulkiųjų ūkininkų žmonos prisidėdavo parduodamos likusius rankų gamybos sūrius. Taip pat dalis sūrių būdavo laikomi avižinių kruopų klėtyje ir valgomi ilgomis žiemomis.

Per Antrąjį pasaulinį karą padidėjus pieno pasiūlai, kad būtų galima išmaitinti salose buvusius 60 000 kariškių, 1946 m. Kerkvole įkurta pirmoji sūrinė. Tradicinis cilindro, stačiakampio ar apskritimo formos kietasis sūris buvo gaminamas tol, kol dėl padidėjusios pieno gamybos pradėtas taikyti modernesnis gamybos metodas, o čederio sūrio receptas 1958 m. sukurtas naujoje sūrinėje. Vėliau šis čederio sūrio receptas pakeistas – nuo 1984 m. pradėtas taikyti sausojo maišymo metodas, prieš tai išbandžius šį naujovišką tradicinio čederio sūrio recepto variantą.

„Orkney Scottish Island Cheddar“ laimėjo apdovanojimų svarbiuose konkursuose: Nantwich International Show (Gold Mild White 2009), Royal Highland Show (Gold and Best Scottish Exhibit 2009), The Bath and West Show (1st Mild White 2007), British Cheese Awards (Gold Mild White 2006) ir Great Yorkshire Cheese And Dairy Show (1st mild White 2010).

Šis sūris taip pat įtrauktas į prestižinio Londono viešbučio „Langham Hotel“ valgiaraštį, o 2009 m. garsus vyriausiasis virėjas Nick Nairn sakė, kad „aukštą Orknio čederio sūrio kokybę lemia unikalus salos klimatas ir sausojo maišymo metodas. Dėl gamybos būdo šis sūris, palyginti su kitais čederio sūriais, itin tinka valgiui gaminti, kadangi lydydamasis jis išskiria nedaug riebalų. Naudojant Orknio čederio sūrį valgiui gaminti, gaunami labiau kreminiai ir gardesni patiekalai.“

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

http://archive.defra.gov.uk/foodfarm/food/industry/regional/foodname/products/documents/orkney-scottish-island-cheddar-pgi-120320.pdf

(1) OL L 93, 2006 3 31, p. 12.